SAMBIRO 3
Vikenda Wuli Kuti Unenesko Uvumbukweso?
Baibolo likayowoyerathu kuti para Khristu wafwa, ŵasambizgi ŵatesi ŵazamwiza na visambizgo vyautesi. (Milimo 20:29, 30) Ivi ndivyo vikachitika nadi. Ŵakamba kusazga visambizgo vya Yesu na visambizgo vyautesi. Chikhristu chautesi chikanjira. (2 Timote 4:3, 4) Ipo tingakhorwa wuli kuti ivyo tikugomezga vikufuma mu Baibolo?
Nyengo yakuti Yehova wavumbure unenesko yikakwana. Yehova wakayowoyerathu kuti mu “nyengo yaumaliro . . . umanyi wenecho uzamwandana.” (Daniyeli 12:4) Mu 1870, awo ŵakakhumbanga kumanya unenesko ŵakawona kuti vinandi ivyo matchalitchi ghakusambizga vikufuma mu Baibolo yayi. Ntheura ŵakamba kupenjerezga kuti ŵapulikiske ivyo Baibolo likusambizga, ndipo Yehova wakaŵatumbika.
Ŵakasambira Baibolo na Mtima Wose. Pakusambira, ŵanthu aŵa ŵakachita nthowa iyo tichali kulondezga m’paka muhanya uno. Ŵakasoranga mutu wa nkhani na kupenja mavesi mu Baibolo, na kudumbirana. Para ŵafika pa lemba ilo ndakusuzga kulipulikiska, ŵakapenjerezganga mavesi ghanyake kuti ŵapulikiske vesi lakusuzga. Para ŵakhorwa na ivyo ŵasambira, ndipo vikukolerana na ivyo Malemba ghanyake ghakuyowoya, ŵakalembanga. Iwo ŵakakhumbanga kuti Baibolo lijizgore lekha. Ntheura ŵakamanya zina la Chiuta, Ufumu wake, ivyo wakukhumba kuchitira ŵanthu na charu chapasi, icho chikuchitikira ŵanthu ŵakufwa, na chiwuka cha ŵakufwa. Iwo ŵakafwatuka ku visambizgo vyautesi, na mitheto yake.—Yohane 8:31, 32.
Ŵakawona kuti nyengo yakuti unenesko umanyikwe yikakwana. Ntheura mu 1879, ŵakamba kulemba magazini ya Gongwe la Mulinda, iyo yichaliko m’paka sono. Mu vyaru 240, ŵanthu ŵa viyowoyero vyakujumpha 750 ŵakusambira ivyo Baibolo likusambizga. Mazuŵa ghano, umanyi wenecho wandana kuluska kale.
Kasi ntchivichi chikachitika Khristu wakati wafwa?
Ntchivichi chatovwira kubowozga unenesko mu Mazgu gha Chiuta?
tum_Latn tum_Latn tum_Latn tum_Latn tum_Latn tum_Latn tum_Latn tum_Latn